Title: *
Author: MZV SR
Last saved by: INPO

Návrh na použitie  prostriedkov získaných z odpredaja 
nehnuteľného majetku v správe MZV SR

MZV SR zabezpečilo v súlade s uznesením vlády č. 220/1999 v roku 2001 odpredaje nasledujúcich nehnuteľností:

1) 	Dvoch bytových jednotiek v Kolíne nad Rýnom za cenu 8.964.153,24 Sk v zmysle súhlasu MF SR č. 1977/2001-82 zo dňa 23.2.2001.
2) 	Nezastavaného  pozemku v Budapešti za sumu 16.323.024,05 Sk, v zmysle súhlasu MF SR  
    č. 11443/2001-82 zo dňa 18.7.2001. 

Uvedený majetok bol klasifikovaný ako prebytočný majetok v správe MZV SR.  Predaj bol odsúhlasený MF SR. Vzhľadom k akútnym problémom rezortu MZV SR pri realizácii investičných akcií, ako i doriešení otvorených problémov v bežných výdavkoch je nevyhnutné použiť prostriedky získané z týchto odpredajov v rámci rezortu MZV SR.

Uznesením vlády č.744/2000 zo dňa 20.9.2001 bolo uložené MZV SR zriadiť v roku 2001 Zastupiteľský úrad SR v Malajzii so sídlom v Kuala Lumpur a zriadiť Generálny konzulát v Maďarskej republike so sídlom v Békešskej Čabe. V schválenom rozpočte MZV SR na rok 2001 nie sú zohľadnené prostriedky potrebné na zabezpečenie týchto úloh.

Pôvodne sa predpokladalo zriadenie týchto úradov SR v zahraničí  financovať z príjmu za odpredaj budovy bývalého GK SR v Padove v Taliansku. Súčasný stav na trhu s nehnuteľnosťami neumožnil odpredaj tejto nehnuteľnosti za primeranú cenu. Zámerom MZV SR je preto použiť na krytie materiálneho a technického vybavenia a zabezpečenia činnosti zriadených ZÚ v  Kuala Lumpur a GK v Békešskej Čabe, prostriedky získané z už realizovaného odpredaja nehnuteľného majetku v zahraničí v správe MZV SR. 

Po dôkladnom posúdení ďalších akútnych potrieb a za účelom efektívneho využitia získaných prostriedkov v rezorte MZV SR je nevyhnutné zabezpečiť aj čiastočné krytie výdavkov na realizáciu investičnej akcie - rekonštrukcie objektov ZÚ SR vo Veľkej Británii so sídlom v Londýne, ktorej cieľom je riešiť ich havarijný stav. Ide o rekonštrukciu zatekajúcich striech a výmenu okien na cca 100- ročných objektoch. Projektová dokumentácia bola spracovaná v decembri 2000 a MZV SR v roku 2001 plánuje z väčšej časti pokryť realizáciu investičnej akcie v rámci rozpočtu kapitálových výdavkov.  

	V oblasti realizácie zahraničnopolitických priorít SR je rezort MZV SR významným článkom, ktorý sa priamo podieľa na plnení konkrétnych úloh. Pre ich kvalitné plnenie je dôležité taktiež materiálno-technické zabezpečenie v oblasti informačných technológií. Rezort MZV SR ako garant zahraničného vládneho spojenia zabezpečuje komunikáciu so zastupiteľskými úradmi v zahraničí, pričom jednou z dôležitých priorít v tejto oblasti je príprava komunikačnej a softvérovej infraštruktúry  pri plnení úloh vyplývajúcich z 24.negociačnej kapitoly pre vstup do EÚ - vybudovanie Schengenského informačného subsystému. Z uznesení vlády SR vyplývajú aj ďalšie úlohy (napr. zavedenie automatizovaného systému správy registratúry) v oblasti informatiky, ktoré pôvodne neboli zohľadnené v rozpočte pre rok 2001.

Kvalitné plnenie všetkých dôležitých úloh vyplývajúcich pre rezort MZV SR  kladie vysoké nároky na zabezpečenie informačnými technológiami ako v oblasti HW, takisto aj  SW.  Vzhľadom na zastaralosť niektorých aktívnych prvkov informačného systému (IS) MZV SR je nevyhnutná obmena hlavného servera, ako aj značného počtu pracovných staníc. Inštalácia nového WEB servera v centrále MZV SR slúžiaceho  pre jednotlivé zastupiteľské úrady významným spôsobom prispeje k zvýšeniu pozitívnej prezentácie a v konečnom dôsledku k vyššej dôveryhodnosti SR ako partnera pre ostatné krajiny  nielen v rámci EÚ.

Zohľadňujúc vysoký stupeň morálnej a fyzickej zastaralosti najcitlivejších prvkov IS je nutné považovať súčasný  stav IS v tejto oblasti za kritický a obmenu, resp. inštaláciu nových prvkov za nevyhnutnú pre zabezpečenie plnenia uvedených priorít. 

 Zámerom MZV SR je prostriedky získané z odpredaja nehnuteľného majetku v zahraničí v správe MZV SR vo výške spolu 25 287 tis. Sk použiť v súlade s § 13 ods. 1 písm c) zákona NR SR č. 303/1995 Z.z. o rozpočtových pravidlách v znení neskorších predpisov. So súhlasom Ministerstva financií SR je možné povoliť prekročenie výdavkov kapitoly MZV SR  o prostriedky získané z odpredaja, a to vo výške  25 % na úhradu rozpočtovo nezabezpečených výdavkov a nad tento limit len na úhradu rozpočtovo nezabezpečených kapitálových výdavkov. 

V súvislosti s uvedeným plánuje MZV SR po udelení súhlasu  Ministerstva financií SR použiť prostriedky vo výške 6 322 tis. Sk (t.j. 25 % z objemu získaných prostriedkov) na krytie bežných výdavkov v kategórii tovary a služby, a to najmä na prenájom úradných a bytových priestorov ZÚ v Kuala Lumpur a GK v Békešskej Čabe, materiálové výdavky, úhradu za energie, dopravné výdavky a ostatné služby súvisiace s ich prevádzkou .

Ostatné prostriedky vo výške 18 965 tis. Sk (t.j. 75 % z objemu získaných prostriedkov) plánuje MZV SR použiť na krytie rozpočtovo nezabezpečených kapitálových výdavkov. Z toho prostriedky vo výške 6 965 tis. Sk na nevyhnutné technické vybavenie ZÚ v Kuala Lumpur a GK v Békešskej Čabe nákupom kancelárskych a bytových zariadení, výpočtovej techniky a   služobných  dopravných prostriedkov. Prostriedky vo výške 5 000 tis. Sk na čiastočné krytie realizácie investičnej akcie na ZÚ Londýn v súvislosti s havarijným stavom objektov a prostriedky vo výške 7 000 tis. Sk na zabezpečenie plnenia dôležitých úloh v oblasti informačných technológií, vyplývajúcich pre rezort MZV SR z uznesení vlády SR.
Požiadavka MZV SR na použitie prostriedkov získaných z odpredaja nehnuteľného majetku v zahraničí v správe MZV SR nebude mať dopad na zvyšovanie schodku štátneho rozpočtu. Úpravou záväzného ukazovateľa výdavkov kapitoly MZV SR sa zároveň upraví aj výška záväzného ukazovateľa príjmov MZV SR, čím sa podiel príjmov k výdavkom MZV SR  nezmení.

V zmysle hodnotiacej Správy o plnení štátneho rozpočtu SR za 1. polrok 2001 ministerstvo financií skonštatovalo, že doterajší vývoj celkových príjmov zaručuje možné prekročenie celoročného rozpočtovaného objemu, preto plnenie príjmov štátneho rozpočtu nie je potrebné považovať za rizikový faktor udržania rozpočtovaného schodku. 

Vývoj plnenia príjmovej časti rozpočtu MZV SR aj bez príjmov získaných z odpredaja nasvedčuje, že príjmy MZV SR schválené na rok 2001 budú vysoko prekročené (už za obdobie 1. polroka boli príjmy MZV SR splnené na 71,7 %). MZV SR do konca roka 2001 nebude požadovať žiadne ďalšie zvýšenie výdavkov z titulu prekračovania príjmov svojej kapitoly.